Document ID: 32006R1281

KOMISIJAS REGULA (EK) Nr. 1281/2006
(2006. gada 28. augusts),
ar ko 2005./2006. tirdzniecības gadam paredz atkāpes no Regulas (EK) Nr. 595/2004 attiecībā uz termiņu, kurā pircēji un ražotāji maksā piena un piena produktu maksājumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1788/2003, ar ko nosaka maksājumu piena un piena produktu nozarē (1), un jo īpaši tās 24. pantu,
tā kā:
(1)
Komisijas 2004. gada 30. marta Regulā (EK) Nr. 595/2004, ar kuru paredz sīki izstrādātus noteikumus par to, kā piemērojama Padomes Regula (EK) Nr. 1788/2003, ar ko nosaka maksājumu piena un piena produktu nozarē (2), noteikts maksājuma iekasēšanas termiņš un precizēti nosacījumi. Regulas (EK) Nr. 595/2004 15. panta 1. punktā paredzēts, ka ik gadus līdz 1. septembrim pircēji un - tiešās tirdzniecības gadījumā - par maksājuma samaksu atbildīgie ražotāji maksā kompetentajai iestādei tādu summu, kas jāmaksā saskaņā ar dalībvalstī paredzētajiem noteikumiem. Ja šis termiņš nav ievērots, jāmaksā procenti atbilstīgi minētā panta 2. punktam.
(2)
Lai uzlabotu budžeta prognozes un nodrošinātu elastīgāku budžeta pārvaldību, patlaban tiek veikti grozījumi Regulā (EK) Nr. 1788/2003 ar mērķi pārcelt termiņu, kurā dalībvalstīm jāmaksā minētās regulas 3. panta 1. punktā paredzētais maksājums, kā arī ļaut dažām dalībvalstīm pārnest tiešajai tirdzniecībai paredzētos valsts references daudzumus uz piegādēm paredzētajiem daudzumiem 2005./2006. tirdzniecības gada 12 mēnešu periodam minētās regulas 1. panta 1. punkta nozīmē. Lai valstu iestādes varētu efektīvi īstenot šos jaunos noteikumus, kā arī konsekvences labad 2005./2006. tirdzniecības gadam ir jāpārceļ arī termiņš, kurā piena pircējiem ir jāveic maksājums, atkāpjoties no Regulas (EK) Nr. 595/2004 15. panta 1. un 2. punkta. Administratīvās pārvaldības nolūkos ir jāparedz atšķirīgs termiņš tām dalībvalstīm, kuras veiks valsts references daudzumu pārnešanu.
(3)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 595/2004 15. panta 1. un 2. punkta, 2005./2006. tirdzniecības gada 12 mēnešu periodam dalībvalstīm ir atļauts pārcelt maksājuma samaksas termiņu:
a)
uz 2006. gada 1. novembri Čehijas, Igaunijas, Kipras, Latvijas, Lietuvas, Ungārijas, Polijas, Slovēnijas un Slovākijas gadījumā;
b)
uz 2006. gada 1. oktobri citu dalībvalstu gadījumā.
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 28. augustā

Labels: 17
6
15